पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना से रविवार को भी जिले के 10 मौतें सरकारी रिकॉर्ड में दर्ज हुई। मुलाना के एमएम कोविड में भी दो मरीजों की जान गई। इनमें से एक अम्बाला और एक दिल्ली का मरीज था। 45 वर्षीय व्यक्ति अम्बाला में रह रहा था लेकिन मूलरूप से सहारनपुर का था। उसे किडनी की समस्या भी थी। ये मौतें अभी सरकारी रिकॉर्ड में दर्ज नहीं हैं।
कोरोना से जान गंवाने वालों की उम्र 25 से लेकर 85 साल तक थी। सिटी के 5, कैंट के 4 व मरदो साहिब व पंजोखरा साहिब के एक-एक मरीज की मौत हुई। ये सभी ऑक्सीजन सपोर्ट पर चल रहे थे। स्वास्थ्य विभाग के मुताबिक रविवार तक सरकारी अस्पतालों में 141 मरीज ऑक्सीजन सपोर्ट पर थे। जबकि 14 वेंटीलेटर सपोर्ट पर थे। हालात यह है कि रविवार को 5 बेड ही खाली थे। यह स्थिति तब है जबकि जिले में 86.78 प्रतिशत मरीज होम आइसोलेशन में हैं।
बढ़ते मरीजों को देखते हुए सरकार के आदेश के बाद जिले में भी 300 बेड बढ़ाने की योजना बनाई गई थी। इसमें सद्दोपुर यूनिवर्सिटी में पहले बनाए कोविड केयर सेंटर में 100 बेड अस्पताल बनाने की योजना है। इसके अलावा नारायणगढ़ के सरकारी अस्पताल, सीएचसी शहजादपुर, सीएचसी बराड़ा, सीएचसी चौड मस्तपुर, सीएचसी मुलाना में बेड बढ़ाए जाने थे।
इसके लिए अतिरिक्त ऑक्सीजन मुहैया नहीं होने से अभी विभाग ऑक्सीजन बेड बढ़ा नहीं पा रहा है। स्वास्थ्य विभाग के मुताबिक अभी जिले को 10 टन ऑक्सीजन मिल रही है और जब यह कोटा 15 टन हो जाएगा तभी यह योजना क्रियान्वित हो पाएगी। सद्दोपुर में बनाए जाने वाले अस्पताल में मैन पावर आर्मी देखेगी जबकि मेडिसिन व लॉजिस्टिक विभाग ने उपलब्ध कराने हैं।
दूसरी तरफ मुलाना के एमएम कोविड अस्पताल में 127 मरीज भर्ती हैं। इनमें से 24 वेंटिलेटर पर और 90 ऑक्सीजन सपोर्ट पर हैं। सभी वेंटिलेटर फुल हैं। अस्पताल प्रशासन का कहना है कि ऑक्सीजन सप्लाई संबंधी कुछ तकनीकी दिक्कतों के चलते अभी वेंटिलेटर नहीं बढ़ पा रहे हैं।
मई के 2 दिन में हो चुकी 19 मौत
1. मोती नगर में 57 वर्षीय व्यक्ति की।
2. शुक्ल कुंड रोड की 60 वर्षीय महिला।
3. सेक्टर-9 में 73 वर्षीय व्यक्ति।
4. अर्बन एस्टेट के 75 वर्षीय व्यक्ति।
5. सिटी के 65 वर्षीय व्यक्ति की।
6. हरगोलाल रोड की 25 वर्षीय युवती।
7. तोपखाना की 57 वर्षीय महिला।
8. पटेल नगर की 67 वर्षीय महिला।
9. पंजोखरा साहिब के 63 साल व्यक्ति।
10. मरदो साहिब की 85 वर्षीय महिला।
नोट: सरकारी रिकॉर्ड में कोरोना से जिले में 260 मौत हो चुकी है।
राहत ये - रेमडेसिविर के 369 इंजेक्शन, दवाओं की नहीं कमी
स्वास्थ्य विभाग ने कोरोना में इस्तेमाल होने वाले सामान व दवाइयों की सूची जारी की। विभाग को रविवार को 280 रेमडेसिविर इंजेक्शन मिले, जिसके बाद अब जिले में 369 इंजेक्शन हैं। इसी प्रकार 348 ऑक्सीजन सिलेंडर हैं। 1933 एन-95 मास्क, 1101 पीपीई किट, 32,429 ट्रिपल लेयर मास्क, 2,57,821 विटामिन सी टेबलेट, 4,70,404 पेरासीटामोल समेत पर्याप्त दवाएं हैं।
अब तक 21,537 संक्रमित - सिटी से 141 व कैंट से 68 केस मिले
रविवार को कोरोना के 317 नए केस मिले। कुल 21,537 संक्रमित केस मिल चुके हैं। इस वक्त 3,622 एक्टिव केस हैं। जो नए केस मिले हैं, उनमें सबसे ज्यादा 141 केस सिटी से मिले हैं। कैंट में 68, चौड़मस्तपुर सीएचसी एरिया में 35, शहजादपुर में 32, मुलाना में 21, बराड़ा में 6 व नारायणगढ़ में 14 मरीज मिले।
सेक्टर-9 में 16, सेक्टर-7 व 8 से 8-8 मरीज मिले। मॉडल टाउन व रामनगर से 5-5, लक्ष्मी नगर से 4, सोनिया कॉलोनी से 3, दाल बाजार, शिवा पार्क, शिवपुरी कॉलोनी, नवनीत नगर, न्यू मॉडल कॉलोनी, जग्गी कॉलोनी, प्रेम नगर से 2-2 मरीज मिले। कैंट में लक्ष्मी नगर व दयाल बाग से 4-4, हाउसिंग बोर्ड से 3, आनंद नगर से 2 मरीज मिले। काला अम्ब से 5, धनौरा से 4, साहा से 4, बड़ी बस्सी से 2 मरीज मिले।
वैक्सीनेशन से उम्मीद18 प्लस के 530 ने ली डोज
रविवार से शुरु हुए 18 प्लस आयु वर्ग वैक्सीनेशन अभियान के पहले दिन जिले में 530 युवाओं ने कोविशील्ड की पहली डोज लगवाई। 18 से 44 साल तक के इस आयु वर्ग में 300 वैक्सीन अम्बाला सिटी के ट्रॉमा सेंटर स्थित वैक्सीन सेंटर में लगी। इस दौरान युवाओं में खासा उत्साह देखने को मिला।
वैक्सीनेशन का कार्य देख रहीं डॉ. अदिति ने बताया कि जिन लोगों ने वैक्सीनेशन के लिए खुद को कोविन पोर्टल पर रजिस्टर्ड कराया था, उनके लिए 11 बजे से वैक्सीनेशन का समय तय किया गया था। जबकि 45 वर्ष से अधिक आयु वर्ग में सिविल अस्पताल के पीपी सेंटर में वैक्सीन लगाई गई ।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva mag_Deva hin_Deva hin_Deva mar_Deva mar_Deva bho_Deva hin_Deva hin_Deva hin_Deva hin_Deva bho_Deva awa_Deva bho_Deva hin_Deva hin_Deva hin_Deva zho_Hant eng_Latn